Man wou gemeenskap met gemorspos kulArgieffoto (Foto: Maroela Media) ŉ 25-jarige man het Dinsdag in die Palm Ridge- gespesialiseerde handelsmisdaadhof verskyn op aanklag van bedrog en geldwassery. Kapt. Ndivhuwo Mulamu, woordvoerder van die direktoraat vir prioriteitsmisdaadondersoeke (die Valke), sê die beskuldigde, Athule Masimini (25) het na bewering in Augustus 2015 saam met sy beweerde medepligtige, Trevor Masiso (30), gemorsposboodskappe aan kwesbare lede van die gemeenskap gestuur. Hulle het leningsgoedkeurings aangebied van ŉ fiktiewe finansiële diensteverskaffer, Bruma. “Verdere ondersoek het onthul dat die verdagtes R55 000 as regs- en administrasiefooi geëis het sodat die lening van R500 000 suksesvol geprosesseer kon word. Maande later, sonder dat hulle die lening ontvang het, het die klaers die saak by die owerhede aangemeld. Hulle is na die Valke se eenheid, wat ernstige handelsmisdaad ondersoek, verwys.” Die ondersoekspan het Masiso reeds in Februarie 2019 by sy huis in Swaneville in Krugersdorp opgespoor. Hy is in Februarie 2020 tot twee jaar tronkstraf gevonnis op twee aanklagte van geldwassery. Masimini is vanjaar op 29 Oktober in Lady Frere in Gqeberha opgespoor. Hy staan tereg op aanklag van bedrog en geldwassery. Hy is vrygelaat op borgtog van R2 000 en moet op 9 November weer in die hof verskyn.